ซีไอเอ็มบีแจกปันผลLTFมองหุ้นแกร่ง
บลจ.ซีไอเอ็มบีพรินซิเพิล ปันผลกองทุน LTF ไลฟ์ 70 ผลตอบแทน 5.1% มั่นใจหุ้นไทยแกร่ง ปีนี้แจก 15-30%
14 พ.ค. 2555

บลจ.ซีไอเอ็มบีพรินซิเพิล ปันผลกองทุน LTF ไลฟ์ 70 ผลตอบแทน 5.1% มั่นใจหุ้นไทยแกร่ง ปีนี้แจก 15-30% 
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบีพรินซิเพิล เปิดเผยว่า กองทุนเปิดซีไอเอ็มบีพรินซิเพิล ไลฟ์ 70 หุ้นระยะยาวปันผล จะปิดสมุดทะเบียนกองทุนในวันที่ 18 พ.ค. 2555 เพื่อจ่ายปันผลสำหรับงวดบัญชีสิ้นสุด 31 มี.ค. 2555 ในอัตรา 0.60 บาทต่อหน่วยลงทุน คิดเป็นอัตราผลตอบแทน 5.1% โดยจะจ่ายเงินปันผลให้ผู้ถือหน่วยลงทุนในวันที่ 29 พ.ค. 2555 
“การลงทุนใน LTF เป็นการลงทุนในหุ้นระยะยาว จากสถิติการลงทุนในหุ้น 3–5 ปีขึ้นไปสามารถสร้างผลตอบแทนที่ดีให้กับพอร์ตของลูกค้า นอกจากสิทธิประโยชน์ทางภาษีที่ได้รับแล้ว ยังได้เงินปันผลด้วย” นายอนุสรณ์ กล่าว
นอกจากนี้ กองทุนหุ้นทุกกองทุนรวมถึง LTF และกองทุนรวมเพื่อการเลี้ยงชีพ (RMF) ของบริษัทในปีนี้ ทำผลงานอยู่ในควอไทล์ 1 หรือกลุ่มบนทุกกองทุนจากการจัดอันดับจากบริษัท มอร์นิ่งสตาร์ ผลตอบแทนใน 4 เดือนแรกของปีนี้กว่า 20% 
นายเจษฎา สุขทิศ ประธานเจ้าหน้าที่การลงทุน บลจ.ซีไอเอ็มบีพรินซิเพิล กล่าวว่า ปีนี้เศรษฐกิจไทยน่าจะโตได้ดีกว่า 5% กำไรบริษัทจดทะเบียนไทยเติบโต 15–20% มากกว่าการเติบโตของภูมิภาคและเป็นอีกปัจจัยที่ดึงดูดเงินลงทุนจากต่างชาติ ที่เพิ่มน้ำหนักการลงทุนในภูมิภาคอาเซียน ตลาดหุ้นไทยในปีนี้จึงน่าจะให้ผลตอบแทน 15–30%